Med det gigantiske byggeprosjektet «Hele Norge bygger» skal NRK Super og FlippKlipp Studio gjenskape 19 norske fylker.

NRK har invitert skoleklasser, idrettslag, familier og vennegjenger fra alle landets fylker til byggeprosjektet som går av stabelen førstkommende lørdag.

I løpet av 12 timer skal NRK samle barn og voksne fra hele landet til å bygge sammen. Hvert fylke får et eget område som skal fylles med byggverk som deltagerne føler representerer fylket sitt.

Spillerne som er med i de ulike byggeprosjektene har blitt plukket ut på forhånd av NRK etter en omfattende søknadsprosess.

EDIT: Du kan nå laste ned kartet fra Hele Norge bygger og selv oppleve resultatet.

– Vi får noen klassisk-realistiske av type Nidarosdomen, men også noen sprø eksempler vi gleder oss til å se, sier innholdsansvarlig Joakim Vedeler.

– Det kan være alt fra en nøyaktig gjengivelse av Nidarosdomen, til en mer abstrakt beskrivelse av fylkets sjel. Bare fantasien setter grenser, forteller han.

Modifikasjoner

For det som skal vises på TV har NRKbeta jobbet med ulike modifikasjoner av spillet, for å få det til å se lekkert ut på TV.

– Vi har lagt inn en texture-pack som gir blokkene langt høyere oppløsning enn 16×16 piksler, som er standarden. Vi legger på skygger og effekter som lensflare og motionblur som lar oss sette fokus i bildet, forteller Tobias Laundal, som er ansvarlig for server og programmeringen.

Det legges opp til rundt 450 samtidige spillere på serveren, noe som i Minecraft-sammenheng er stort. Laundal har tidligere skrevet NRKbetas definitive innføring i Minecraft. I tiden før sending har det blitt gjennomført flere servertester, som forhåpentlig fører til knirkefri avvikling på lørdag.

– Vi ønsker å vise hvor stort Minecraft er i dag, at det er på vei inn i den norske skolen og at «alle» i målgruppen spiller det. Alt skjer på 10-12åringenes premisser, og de sitter med kontrollen, sier Vedeler.

Nysgjerrig på mer om prosjektet? Hør vår podcast!

Festivalområde i midten

Tomtene de ulike fylkene bygges på omrkranser et festivalområde, hvor profesjonelle byggere vil lage spektakulære byggverk.

Til sammen skal det hele utgjøre en slags nasjonalpark bygget av folket.

Du kan følge byggeprosessen live i 12 timer på flere steder:

Direkte på FlippKlipps Youtube-kanal

Sakte-TV minutt for minutt-sending på NRK 3 (stay tuned for vakre «dronebilder» fra byggingen)

– På TV skal vi vise tingene som blir bygget, og vi skal snakke med de som bygger. Folk sitter på rommet, bibliotek, skoler og stuer rundt omkring i Norge. Derfra skal vi Skype med dem, høre hvorfor de bygger og hva de synes er kult med Minecraft. Dermed får vi meninger og innblikk i de kreative verdner fra hele landet, sier Vedeler.

På direktesendingen vil gjester i studio (som kulturminister Linda Hofstad Helleland) få en avatar som går rundt i Minecraft, og dermed være besøkende hos NRK IRL og i Minecraft.

Sendingen skal ledes av Niklas Baarli og den profilerte norske gameren Noobwork. Publikum kan stille spørsmål til dem og gjestene underveis.

– Grunnen til at vi har valgt Minecraft, er de ekstreme kreative mulighetene som ligger i spillet. Du kan bygge ting og være sosiale, og utforske nye verdner, sier Vedeler.

– Det er mange som har hatt store byggeprosjekter. Det som aldri har blitt gjort er å ha et så stort byggeprosjekt som dette, og laget TV av det. De fleste vi forteller dette til synes det høres sprøtt ut – det er det også – men det kommer til å bli kult å vise Norge hvilke muligheter som ligger i dette spillet, forteller Vedeler.

Stor skala

Over de siste ukene har Laundal arrangert flere kræsjtester for å se hvor mange spillere serveren har hatt kapasitet til samtidig – det har vært opptil 600.

– Minecraft er bygget opp slik at det utfører utregninger i spillet sekvensielt. Når hundrevis av spillere gjør endringer samtidig, vil det dermed danne seg en «kø» i stedet for at maskinene regner ut disse tingene samtidig. Når vi kjører 600 stykker på, er vi en femtedel unna verdensrekorden på 2500 – og det skal kjøre i 12 timer under en TV-sending, sier Laundal.

Målet er å gå fra et blankt lerret til en ferdig verden som alle kan laste ned og utforske på egen hånd etterpå.

– Vi kunne kjørt safe og delt opp dette i ulike verdner, hvor det teknisk vil være langt enklere å ha færre spillere inne samtidig. Men da mister vi en viktig effekt, som er grunntanken i prosjektet, nemlig at vi bygger dette sammen, sier Vedeler.

Hør mer om prosjektet i NRKbetas podcast: